ఇచ్చిన గద్యానికి కొనసాగింపు రాయండి:
పుట్టిననాడే తల్లిదండ్రులచేత విడువబడ్డాను. ఇప్పుడు భర్తచేత కూడా విడువ బడతాను కాబోలు. ఇక వేయిమాటలెందుకు ? పూర్వం నేను నోచిన నోముల ‘ఫలితం ఇదే కాబోలు అనుకుంటూ శకుంతల దుఃఖించింది. ఇట్లా ఎంతో దుఃఖించి, ఆశలు వదలుకొని, కన్నీరు తుడుచుకుంటూ ఇక నాకు దైవమే శరణ్యమని భావించిన ఆ పతివ్రతా శిరోమణి కొడుకును వెంటబెట్టుకొని తిరిగి వెళ్ళిపోబోతున్న సమయంలో వినబడ్డ మాటలకు అందరూ ఆశ్చర్యపోయారు.
” ఓ రాజా ! ఈ భరతుడు నీకూ శకుంతలకూ ముద్దుబిడ్డడు. ఈతణ్ణి స్వీకరించి పోషించు. సాధ్వి, మహాపతివ్రత అయిన శకుంతల వివేకంతో సత్యం పలికింది, అని ఆకాశవాణి రాజుకు చెప్పింది. ఈ విధంగా శకుంతల పాతివ్రత్యాన్ని గురించి, సత్యాన్ని గురించి, భరతుడి పుట్టుకను గురించి కీర్తించే దేవతల మాటలు, ఆకాశం నుంచి వెలువడగా విన్న దుష్యంతుడు సభాసదులతో ఇట్లా అన్నాడు.

నాడు కణ్వమహర్షి ఆశ్రమంలో ఎంతో అనురాగంతో గాంధర్వ పద్ధతిలో చేసుకున్న వివాహం శకుంతలకూ నాకూ తప్ప ఎవ్వరికీ తెలియదు. కనుక లోకనిందకు జంకి నాకు ఈమె ఎవరో తెలియదు అన్నాను. కానీ ఇప్పుడు అందరికీ తెలిసేటట్టు అద్భుతంగా ఆకాశవాణి ప్రకటించింది, అని పలికి దుష్యంతుడు ఎంతో ప్రేమతో తన పుత్రుణ్ణి ఎత్తుకున్నాడు. సంతోషం వల్ల కలిగిన పులకలతో ‘కౌగిలించుకున్నాడు. పట్టమహిషి అయిన శకుంతలను ప్రణయ గౌరవంతో సమ్మానించారు. భరతుణ్ణి యువరాజుగా పట్టాభిషేకం చేశాడు. చాలాకాలం రాజ్యసుఖాలు అనుభవించాడు. తన రాజ్య భారాన్ని అంతా భరతుడికి అప్పగించి తపోవనానికి బయలుదేరాడు.